Moises Frumencio da Costa Gomez

**Moises Frumencio da Costa Gomez** (☆ 27 di òktober 1907 na Otrobanda – † 22 di novèmber 1966 na Willemstad) tabata un polítiko i estadista kurasoleño, miho konosi komo "dòktoor". E tabata presidente di Konseho di Gobièrnu (*Regeringsraad*) di 1951 pa 1954 i ta komunmente konsiderá komo e promé premier di Antias Hulandes.

## Biografia
Da Costa Gomez a nase na Otrobanda dia 27 di òktober 1907 komo yu di Pedro da Costa Gomez i Braulia Bikker. Ku 15 aña e ta muda pa Hulanda, unda e ta kaba gymnasium na Nijmegen. E ta sigui pa studia ley na Universidat di Nijmegen i ta promové na 1935 na Universidat di Amsterdam ku e disertashon titulá *Het wetgevend orgaan van Curaçao, bezien in het kader van de Nederlandse koloniale politiek*.

Na 1935 da Costa Gomez ta drenta servisio di gobièrnu sentral. Gran parti di su karera komo empleado públiko e tabata fungi komo griffier na Korte di Hustisia. Na 1936 e tabata enbolbí ku fundashon di un sindikato pa empleado públiko.

Na 1937 e ta bira miembro di Partido Katóliko Kòrsou (KVP) i dia 5 di aprel 1938 miembro di parlamento di Teritorio Kòrsou (*Gebiedsdeel Curaçao*). Aki e tabata hunga un papel importante den realisa mas demokrasia i mas outonomia den gobernashon pa e seis islanan, ku desde 1949 tabata yama Antia Hulandes.

Na 1947 e tabata e promé persona pa okupá e puesto di representante ofisial di Antia Hulandes na Den Haag; promé ku esei e kontakto ofisial entre gobièrnunan di Hulanda i Antia tabata kore via e gobernador. E funshon di representante ofisial a evolushoná despues den esun di minister plenipotensiario. Da Costa Gomez ta tuma su retiro na 1948 i ta bolbe Kòrsou pa okupá su mes ku e reformanan estatal. Den mesun aña e tabata un di e fundadónan di Partido Nashonal di Pueblo (PNP of NVP), kual partido e ta liderá te dia di su morto, apesar di tres atento interno pa ekspulsa su persona di e puesto. Di 1946 te 1954 e tabata presidente di e delegacion antiano na e Konferensianan di Mesa Rondo (RTC) ku Hulanda i Sürnam tokante e futuro di Reino Hulandes. Aki el a negosiá e reforma estatal i introdukshon di e Statuut pa Reino Hulandes.   

Da Costa Gomez tabata presidente di Kolegio General Ehekutivo (*College van Algemeen Bestuur*, abreviá CAB) na 10 di mei t 4 di yüli 1949 i di Konseho di Gobièrnu (*Regeringsraad*) di 1951 pa 1954. Tur dos órgano tabata prekursor di e gabinete di Antia Hulandes i den práktika su funshon komo presidente tabata komparabel ku esun di un promé minister. Motibu pa kual e ta wòrdu konsiderá e promé premier di Antia Hulandes.

Da Costa Gomez tabata miembro di e komishon di redakshon di Statuut pa Reino Hulandes. Dia 15 di desèmber 1954 e no a pone su firma komo representante di Antia Hulandes bou di e Statuut pa motibu di e derota elektoral di su partido net un luna promé. Esaki e mester a laga pa su susesor i rival polítiko Efraïn Jonckheer.

Te su morto da Costa Gomez a keda hunga un papel aktivo den polítika antiano. Su fayesimentu inesperá dia 22 di novèmber 1966 tabata un shòk. Programanan di radio a wòrdu adapta inmediatamente i a hisa bandera halfstèngel. Su restunan ta reposá na Morada Santa na Bottelier den un monumento ku un teksto grabá: *No hasi ku otro loke bo no ke pa otro hasi ku bo*. 

El a kasa dos bes i tabata tata di dos yu. Na 1977 su viuda, Lucina da Costa Gomez-Matheeuws, tabata brevemente promé minister di Antia Hulandes.

## Honor
* Da Costa Gomez a risibí kondekorashon komo Kabayero (*Ridder*) den Orden di Leon Hulandes (1955) i Ofisial (*Officier*) den Orden di Oranje-Nassau. 
* Na 1972 Servisio Postal di Antia Hulandes a saka un stampia ku su imagen. 
* Na 1973 riba Plasa Gomez na Punda a develá na su honor un estatua di brons, trahá pa e eskultor Carlo Pizi i finansiá ku fondonan rekoudá pa fundashon "Standbeeld mr.dr. M.F. da Costa Gomez". 
* Desde 2020 e ta inkluí den e sinkuenta bentana di e Kanon di Kòrsou komo estadista di gran mérito pa Kòrsou, Antia Hulandes i Reino Hulandes. 
* Riba petishon di fundashon "Standbeeld mr.dr. M.F. da Costa Gomez" el a wòrdu proklamá *"Heroe di Kòrsou"* dia 15 di desèmber 2023. Ku e título aki e lo wòrdu homenaheá anualmente riba 15 di desèmber, fecha tambe di Dia di Statuut. 

## Galeria

Ontvangst RTC (Ronde Tafel Conferentie) delegaties te Soestdijk, groep, Bestanddeelnr 906-4889.jpg|Resepshon na Palasio Soestdijk pa e delegashon di Ronde Tafel Conferentie (1954)
Sluiting van de Ronde Tafelconferentie tussen Nederland, Suriname en de Nederlandse Antillen Weeknummer 54-23 - Open Beelden - 58985.ogv|Diskursonan na klousura di Ronde Tafel Conferentie  
De heer Da Costa Gomez temidden van Curaçaonaren bij de koninklijke ontvangst op, Bestanddeelnr 252-3833.jpg|M.F. Da Costa Gomez durante bishita real di Reina Juliana i Prins Bernhard na òktober 1955